Man dae ná huweliksherdenking voor vrou doodgeskietMark Pilgrim het die foto van Dean en Ismini Jones op sy webwerf gedeel. Kapt. Kym Cloete, woordvoerder van die polisie, het aan Maroela Media gesê twee verdagtes het Jones se vrou, Ismini (38), glo Sondagmiddag tot by die kompleks agtervolg. Toe sy voor die kompleks stilgehou het, het die twee mans glo uit hul motor gespring en met vuurwapens teen haar motorruit gekap. Volgens Cloete het Ismini glo haar motor se toeter gedruk waarna haar man glo kom ondersoek instel het. Die verdagte het op Jones losgebrand en hy het in aanskou van sy vrou inmekaargesak en gesterf. Niks is gesteel nie. Cloete sê niemand is nog in hegtenis geneem in verband met die voorval nie en die polisie ondersoek die saak. Die voormalige radio-omroeper Mark Pilgrim het op sy webtuiste geskryf dat Ismini goeie vriende met sy vrou is. “Geweld is orals om ons. Ons weet dit. Maar wanneer dit iemand naby aan ons raak tref dit ons net soveel erger,” skryf Pilgrim. “Ismini en Dean het vier dae terug [Vrydag] hul huweliksherdenking gevier. Rus in vrede Dean en mag jou ster voortgaan om elke aand op haar neer te skyn.”